Bæta þarf leitar- og björgunargetu á hafsvæðinu í kringum Ísland, ekki síst með aukinni umferð um norðurslóðir, að mati starfshóps utanríkisráðherra. Skemmtiferðaskip sem lenti í vandræðum á þessum slóðum myndi reyna mikið á leit og björgun, sem og heilbrigðiskerfið.
Starfshópur sem utanríkisráðherra skipaði 2019 skilaði fyrir helgi skýrslu um efnahagstækifæri á norðurslóðum. Þar er meðal annars fjallað um möguleika á að gera Ísland að samgöngu- og þjónustumiðstöð norðurslóða, en einnig um aðgerðir sem fara verði í til að tryggja öryggi á svæðinu til dæmis hvað varðar leit og björgun. Starfshópurinn segir að full ástæða sé til að hafa áhyggjur af takmarkaðri viðbragðsgetu um leit og björgun innan íslenskrar landhelgi og víðar á hafsvæði norðurslóða. Mikill harmleikur yrði ef skemmtiferðaskip lenti í vandræðum innan íslenskrar lögsögu eða annars staðar á norðurslóðum. Viðbúið sé að íslenskir björgunaraðilar ættu erfitt um vik að sinna tilskildum neyðarviðbrögðum sökum takmarkaðs búnaðar og mannafla. Slíkt fjöldaslys væri áskorun fyrir heilbrigðiskerfið, en á sama tíma gæti það orðið mikill álitshnekkir fyrir Íslands og dregið úr áhuga fólks á að ferðast hingað. Starfshópurinn leggur því til að íslensk stjórnvöld fjármagni uppbyggingu innlends björgunarklasa og tryggi viðunandi leitar- og björgunargetu. Eins þurfi að tryggja að sjúkrahús landsins séu búin undir alvarleg stórslys á hafinu kringum Ísland. Samkvæmt skýrslu starfshópsins gerir lega landsins, sterkir innviðir, íslausar hafnir og gott samgöngukerfi og samgöngur, Ísland að vænlegum kosti sem samgöngu- og þjónustumiðstöð fyrir norðurslóðir og leggur starfshópurinn til að stjórnvöld stuðli að því. Hann kallar því eftir heildstæðri framtíðarsýn við uppbyggingu öruggra innviða sem og heildstæðir framtíðaráætlun stjórnvalda þar sem hugað er að hlutverki Íslands á norðurslóðum. Starfshópurinn leggur til að áfram verði unnið að uppbyggingu og stækkun Keflavíkurflugvallar og Akureyrarflugvöllur efldur. Markvisst þurfi að efla flugsamgöngur landsins við áfangastaði á norðurslóðum og einnig sé mikiilvægt að koma á beinu reglulegu flugi milli Íslands og Rússlands annars vegar og Íslands og Kína hins vegar, segir meðal annars í skýrslu starfshópsins.